《题先妣邹太人味蔗轩遗集》
清代·江韵梅

《国风》采歌谣，不因巾帼弃。闺阁多贤媛，岂仅酒食议。

吾母幼淑慎，不为儿嬉戏。绣馀读诗书，四德悉纯粹。

随宦游齐东，孝友两无愧。作嫔于先公，敬戒主中馈。

吾祖瘁文衡，节冷滇闽使。家门盛科名，同怀奋鹏翅。

威姑年正高，妇职益周至。勉力奉晨昏，典衣供药饵。

吾父捷贤书，礼闱伤十踬。皋比隆赵州，名动公卿屣。

桃李溥春风，刀尺撄闺思。苜蓿盘终虚，悲生展禽谥。

予雁序五人，抚育皆亲累。茕茕藐诸孤，惨惨呼天泪。

阿干送榇归，烽火江乡悸。补屋惟牵萝，长安居不易。

婚嫁得粗完，两荆枝又萎。世胄竟凋零，津门寓嫠稚。

苦节天所褒，乃为造物忌。茹荼四十年，蔗味痛难遂。

平生真性灵，景物自言志。愁来付短吟，信笔记时事。

即此一卷诗，颇为精神寄。如见呕心血，如见貌憔悴。

身世历诸艰，十只道一二。余也恐散佚，敬谨为编次。

萱荫北堂摧，劬劳犹可识。书成付阿咸，濡翰泪痕渍。

作者简介：江韵梅，字雪芬，钱塘人。直隶井陉知县、常熟言家驹室，河南知县有章、大名镇总兵敦源母。有《梅花馆诗集》。